તમે માંસાહાર કરતાં પહેલાં ક્યારેય વિચાર્યું છે કે જ્યારે માંસ માટે પ્રાણીને મારી નાખતા હશે, તો એ પ્રાણીને શી લાગણી થતી હશે? જ્યારે પ્રાણીની કતલ થાય છે ત્યારે એનામાં દર્દ, વ્યથા, ઉદાસી, ડર અને કેટલીય નકારાત્મક લાગણીઓ ઉત્પન્ન થતી હોય છે. જ્યારે એ પ્રાણીનું માંસ ખાવામાં આવે ત્યારે એ બધી લાગણીઓ, સંસ્કાર એ આહાર સાથે વ્યક્તિમાં આવે છે. શું તમે એનો ઉપયોગ કરવા માગો છો? તો માંસાહાર કરતા અગાઉ આ બધાં વિશે વિચાર કરો. કોને મરવું ગમે છે અને તે પણ મૃત્યુ થોપવામાં આવ્યું હોય ત્યારે વિચાર કરો કે જો કોઈ તમને ઉપાડી જાય, તમને પાંજરામાં પૂરે અને અચાનક તમે તમારા પ્રિયજનોથી દૂર જાવ છો. તમે એવા પિંજરામાં છો જ્યાં હલનચલનની જગ્યા નથી, શ્વાસ લેવાય એવું નથી તો તમને સફોકેશન લાગે છે. તમે ભાગી જઈ પણ શકતા નથી કેમ કે તમારું અપહરણ થયેલ છે. જેણે તમને કિડનેપ કર્યા છે, તે અચાનક તમારી સામે મોટો છરો લઈને આવે છે, તમને મારી નાખે છે, અને તમારું માંસ બજારમાં વેચે છે. જ્યારે આવું થાય તો કેવું લાગે તમને? કેવી લાગણીઓ થાય છે, કેટલું દર્દ થાય છે આટલું વાંચતા, તો એ જ પીડા પ્રાણીઓને થાય છે, કેમ કે તેમને પણ આપણી માફક પરિવાર, બચ્ચાં, ઘર પ્રત્યે પ્રેમ છે. હવે પછી માંસાહારી આહાર ખાતાં પહેલાં એ પ્રાણીઓ સાથે કનેક્ટ થવા પ્રયાસ કરજો કે જેનું માંસ ખાવાના છો અને જાતને પૂછજો કે શું આનાથી, આ ખાવાથી ખરેખર તમને મઝા આવી? સંતોષ મળ્યો?